Szavazások órája
Elnök
A következő napirendi pont a szavazások órája.
(A szavazás kimenetelére és egyéb részletekre vonatkozóan: lásd a jegyzőkönyvet)

Alain Hutchinson
(FR) Elnök úr! Elnézést kérek, de nem vagyok biztos benne, hogy az eljárási szabályzat melyik cikke alapján szóljak a Házhoz, azonban szeretnék nyilatkozatot tenni az elnökségnek a jelenlegi helyzetről a Parlamentben: ez kezd egy állandósuló cirkusszá válni, ami megnehezíti a nyugodt munkát, amikor komoly dolgokat próbálunk itt tenni.
(Taps)
Úgy gondolom, hogy a helyzet tegnap este érte el a csúcspontját és azt szeretném kérni az elnökségtől, hogy tegyen intézkedéseket a nyugalom és a komoly légkör visszaállítására egy olyan Házban, amely példát kell mutasson az egész világnak, és amely egy komoly Ház kell legyen, nem pedig egy cirkusz.
(Taps)
Elnök
Úgy gondolom Hutchinson úr, hogy Ön az átjárókon és folyosókon zajló bemutatókra utal. Ebben az ügyben a quaestorok az illetékesek. Természetesen továbbítjuk észrevételeit.
Pervenche Berès
(FR) Elnök úr! Én is szeretnék hozzászólni a nyugalom és rend kérdéséhez munkánkban. A tegnap délutáni ülésünket egy rendkívül megható beszámoló jellemezte, azonban a napirendi pont megzavarása azt jelentette, hogy az olyan fontos témával kapcsolatos beszédeket, mint a pénzügyi válság, több mint két órával kitolták, teljesen megbolygatva ezáltal a hozzászólók sorrendjét. Ez nem segíti a dolgok simán zajlását a Házban.
Elnök
Ebben az esetben megjegyzéseiket nem a quaestoroknak, hanem az Elnökök Értekezletéhez továbbítom, mivel ilyen ügyekben ők az illetékesek.

